Pågrepet amerikansk soldat ute av Afghanistan
- Han er blitt fløyet ut av landet som følge av en juridisk anbefaling, sier John Kirby fra det amerikanske sjøforsvaret. Den afghanske nasjonalforsamlingen krevde etter massakren at soldaten skulle stilles for retten i Afghanistan, noe amerikanske myndigheter har avvist. Taliban har varslet hevnangrep etter massakren. Den 38 år gamle soldaten, som ennå ikke er navngitt, vil bli stilt for en militær domstol i USA, har forsvarsminister Leon Panetta sagt. Soldaten som er siktet for drapene, skal i helgen ha forlatt sin base i Kandahar-provinsen i Afghanistan og deretter gått fra hus til hus i to landsbyer og skutt sivile afghanere. Flesteparten av de 16 drepte var kvinner eller barn. Soldaten kan risikere dødstraff, ifølge USAs forsvarsminister Leon Panetta. - Slik jeg forstår det, kan det bli vurdert i slike saker, sier han.
Den amerikanske soldaten som ble pågrepet etter massakren på 16 sivile i Afghanistan, er hentet ut av det krigsherjede landet, ifølge en talsmann for Pentagon.